Í síðustu viku var spurt hér á vef Skessuhorns hvaða ráðherra væri að standa sig best . Athygli vekur hversu afgerandi niðurstaða fæst úr könnuninni , en samtals svöruðu 1028 spurningunni . Flestir eru á því að Jóhanna Sigurðardóttir félagsmálaráðherra sé að standa sig best í starfi , en hrósið hlýtur hún frá 34,6% svarenda . Næstmestrar hylli nýtur Björgvin G Sigurðsson viðskiptaráðherra með 14,5% . Þar skammt undan í þriðja sæti , og jafnframt vinsælasta ráðherra sjálfstæðismanna , er Þorgerður Gunnarsdóttir menntamálaráðherra með 11,9% . " Þetta hlýjar mér auðvitað um hjartarætur á sama tíma og ég geri mér fullkomlega grein fyrir því að fátt er jafnt fallvalt og skoðanakannanir . Mér finnst þessi skoðanakönnun endurspegla það viðhorf að velferðarmálin eigi að setja í forgrunn í ríkisstjórninni en mitt ráðuneyti gegnir þar stóru hlutverki þó öll ráðuneytin geri það meira og minna - og auðvitað kemur öll ríkisstjórnin og stjórnarflokkarnir að málum þegar við treystum og bætum velferðarkerfið , " segir Jóhanna í samtali við Skessuhorn . Hún segir jafnframt að það hafi fjölmargir áfangasigrar unnist á velferðarsviðinu þann stutta tíma sem ríkisstjórnin hefur setið , þó enn sé vissulega margt óunnið . " Svona jákvæðir straumar eins og ég finn í þessari niðurstöðu efla mig og hvetja til áframhaldandi baráttu - verkefnin eru ærin , " segir hún . Leiðtogarnir skora undir 10% Leiðtogar stjórnarflokkanna eru ekki að koma sérlega sterkt út úr könnuninni . Geir H. Haarde forsætisráðherra fær 8,3% atkvæða og Ingibjörg Sólrún Gísladóttir 7,7% . Þeir sem njóta minnstrar hylli eru : Össur Skarphéðinsson iðnaðarráðherra með 4,4% , Guðlaugur Þ. Þórðarson heilbrigðisráðherra með 4,3% , Þórunn Sveinbjarnardóttir umhverfisráðherra fær 4% , Kristján Möller samgönguráðherra 1,7% og Árni M. Mathiesen fjármálaráðherra rekur lestina og fær einungis 0,5% atkvæða . Í þessari viku er spurningin hinsvegar þessi : Hvaða ráðherra er að standa sig verst ?